title: Nõukogu rakendusmäärus (EL) 2021/587, 12. aprill 2021, millega rakendatakse määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis

text:
                  13.4.2021

                  ET

                  Euroopa Liidu Teataja

                  L 125/1

         NÕUKOGU RAKENDUSMÄÄRUS (EL) 2021/587,
         12. aprill 2021,
         millega rakendatakse määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 12. aprilli 2011. aasta määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis, (1) eriti selle artikli 12 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 12. aprillil 2011 vastu määruse (EL) nr 359/2011.

                     (2)

                     Nõukogu otsuse 2011/235/ÜVJP (2) läbivaatamise tulemusena otsustas nõukogu, et otsuses sätestatud piiravate meetmete kehtivust tuleks pikendada 13. aprillini 2022.

                     (3)

                     Üks määruse (EL) nr 359/2011 I lisas loetletud isik on surnud ning tema kanne tuleks loetelust välja jätta. Nõukogu leidis ühtlasi, et kandeid määruse (EL) nr 359/2011 I lisas loetletud 34 isiku ja ühe üksuse kohta tuleks ajakohastada.

                     (4)

                     Määrust (EL) nr 359/2011 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 359/2011 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. aprill 2021

                  Nõukogu nimel

                  eesistuja

               A. P. ZACARIAS

            (1)  ELT L 100, 14.4.2011, lk 1.

            (2)  Nõukogu 12. aprilli 2011. aasta otsus 2011/235/ÜVJP teatavate isikute ja üksuste vastu suunatud piiravate meetmete kohta seoses olukorraga Iraanis (ELT L 100, 14.4.2011, lk 51).

            LISA
            Määruse (EL) nr 359/2011 I lisa („Artikli 2 lõikes 1 osutatud füüsiliste ja juriidiliste isikute, üksuste ja asutuste loetelu“) muudetakse järgmiselt.

                        1)

                        Loetelust „Isikud“, jäetakse välja kanne nr 16 (HADDAD, Hassan (alias Hassan ZAREH DEHNAVI)).

                        2)

                        Kanded järgmise 34 isiku ja ühe üksuse kohta asendatakse järgmiste kannetega.
                        Isikud

                                    Nimi

                                    Tuvastamisandmed

                                    Põhjendus

                                    Loetellu kandmise kuupäev

                                    „1.

                                    AHMADI-MOQADDAM, Esmail

                                    Sünnikoht: Teheran (Iraan)
                                    Sünniaeg: 1961
                                    Sugu: mees

                                    Endine relvajõudude peastaabi ülema vanemnõunik julgeolekuküsimustes. Iraani riikliku politsei ülem 2005. aastast 2015. aasta alguseni. Samuti Iraani küberpolitsei juht 2011. aasta jaanuarist 2015. aasta alguseni (varasemalt loetellu kantud). Temale alluvad jõud ründasid julmalt rahumeelseid meeleavaldusi ning sooritasid 15. juunil 2009 vägivaldse öise rünnaku Teherani Ülikooli ühiselamutes. Jeemeni rahvale toetust osutava Iraani peakorteri endine juht.

                                    12.4.2011

                                    4.

                                    FAZLI, Ali

                                    Sugu: mees
                                    Auaste: brigaadikindral

                                    Imaam Hosseini nimelise kadetikolledži endine juhataja (2018. aastast kuni 2020. aasta juunini). Endine Basij asekomandör (2009–2018), Iraani revolutsioonilise kaardiväe (IRGC) Seyyed al-Shohada (Teherani provints) vägede juht (2010. aasta veebruarini). Seyyed al-Shohada väed vastutavad julgeoleku eest Teherani provintsis ning neil oli oluline roll meeleavaldajate julmal mahasurumisel 2009. aastal.

                                    12.4.2011

                                    8.

                                    MOTLAGH, Bahram Hosseini

                                    Sugu: mees

                                    Imaam Hosseini nimelise ülikooli (revolutsiooniline kaardivägi) õppejõud. Relvajõudude juhatuse ja peastaabi kolledži (DAFOOS) endine juht. IRGC Seyyed al-Shohada vägede (Teherani provints) endine ülem. Seyyed al-Shohada vägedel oli 2009. aastal peamine roll meeleavalduste mahasurumise korraldamisel.

                                    12.4.2011

                                    11.

                                    RAJABZADEH, Azizollah

                                    Sugu: mees

                                    Linna korrakaitseteenistuse komandör alates 2014. aastast. Teherani katastroofide tagajärgede leevendamise organisatsiooni endine juht (2010–2013). Teherani politseiülemana (kuni 2010. aasta jaanuarini) vastutas politsei poolt meeleavaldajate ja üliõpilaste vastu toimepandud vägivaldsete rünnakute eest. Teherani piirkonna õiguskaitsejõudude komandörina oli kõige kõrgem ametnik, keda süüdistati Kahrizaki kinnipidamiskeskuses 2009. aasta detsembris toimepandud väärkohtlemistes.

                                    12.4.2011

                                    15.

                                    DORRI-NADJAFABADI, Ghorban-Ali

                                    Sünnikoht: Najafabad (Iraan)
                                    Sünniaeg: 3.12.1950
                                    Sugu: mees

                                    Asjatundjate kogu liige, samuti Iraani kõrgeima juhi esindaja Markazi provintsis (keskprovints) ning kõrgeima halduskohtu juht. Iraani peaprokurör kuni 2009. aasta septembrini, samuti endine luureminister (president Khatami ajal). Iraani peaprokurörina korraldas ja juhtis pärast esimesi valimisjärgseid meeleavaldusi näidisprotsesse, kus süüdistatavad jäeti ilma omaõigustest ja õigusest advokaadile.

                                    12.4.2011

                                    19.

                                    JAFARI-DOLATABADI, Abbas

                                    Sünnikoht: Yazd (Iraan)
                                    Sünniaeg: 1953
                                    Sugu: mees

                                    Alates 29. aprillist 2019 kõrgeima kohtunike distsiplinaarkohtu nõunik. Endine Teherani peaprokurör (2009. aasta augustist 2019. aasta aprillini). Dolatabadi juhitav amet mõistis süüdi hulga meeleavaldajaid, sh isikuid, kes osalesid 2009. aasta detsembris Ashura päeva meeleavaldustel. Andis 2009. aasta septembris korralduse Karroubi büroo sulgemiseks ning mitmete reformimeelsete poliitikute vahistamiseks, keelustas 2010. aasta juunis kaks reformimeelset erakonda. Tema juhitav prokuratuur süüdistas meeleavaldajaid moharebeh’is ehk jumalavaenulikkuses, mille eest karistatakse surmanuhtlusega, ning ei võimaldanud surmamõistetutele nõuetekohast kohtumenetlust. Samuti ründas ja vahistas tema juhitav prokuratuur reformimeelseid isikuid, inimõiguslasi ning meediaga seotud isikuid, mis oli osa poliitilise opositsiooni ulatuslikust mahasurumisest.
                                    2018. aasta oktoobris teatas ajakirjandusele, et nelja vahistatud Iraani keskkonnaaktivisti süüdistatakse „korruptsiooni külvamises“, mille eest karistatakse surmanuhtlusega.

                                    12.4.2011

                                    21.

                                    MOHSENI-EJEI, Gholam-Hossein

                                    Sünnikoht: Ejiyeh (Iraan)
                                    Sünniaeg: umbes 1956
                                    Sugu: mees

                                    Lepitusnõukogu liige. Iraani peaprokurör 2009. aasta septembrist kuni 2014. aastani. Endine kohtusüsteemi juhi asetäitja ja kõneisik. Endine luureminister (2009. aasta valimiste ajal). Kui ta oli 2009. aasta valimiste ajal luureminister, vastutasid tema alluvuses olevad töötajad sadade aktivistide, ajakirjanike, dissidentide ja reformimeelsete poliitikute kinnipidamise ja piinamise ning neilt surve all valetunnistuste väljapressimise eest. Lisaks sunniti poliitikuid andma valetunnistusi väljakannatamatul ülekuulamisel, kus kasutati piinamist, väärkohtlemist, väljapressimist ning pereliikmete ähvardamist.

                                    12.4.2011

                                    22.

                                    MORTAZAVI, Said

                                    Sünnikoht: Meybod, Yazd (Iraan)
                                    Sünniaeg: 1967
                                    Sugu: mees

                                    Sotsiaalhoolekande süsteemi ülem 2011. aastast kuni 2013. aastani. Teherani peaprokurör kuni 2009. aasta augustini. Teherani peaprokurörina andis välja üldise korralduse sadade aktivistide, ajakirjanike ja üliõpilaste kinnipidamiseks. 2010. aasta jaanuaris leiti parlamentaarse juurdluse käigus, et ta vastutab otseselt kolme vangi kinnipidamise eest, kes hiljem vahi all olles surid. Tema töösuhe lõpetati 2010. aasta augustis pärast seda, kui Iraani kohus uuris tema rolli nende kolme mehe surmas, kes peeti tema korraldusel pärast valimisi kinni.
                                    2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites. Iraani kohus mõistis ta 19. augustil 2015 õigeks süüdistustes kolme noore mehe piinamise ja surma eest Kahrizaki kinnipidamiskeskuses 2009. aastal. Talle mõisteti 2017. aastal vanglakaristus ning ta vabastati 2019. aasta septembris.

                                    12.4.2011

                                    27.

                                    ZARGAR, Ahmad

                                    Sugu: mees

                                    Ülemkohtu kohtunik ja Teherani Revolutsioonikohtu esimees. Kõlbluse säilitamise eest vastutava organisatsiooni juht. Majanduskorruptsiooni erikohtu 2. filiaali endine kohtunik. Teherani apellatsioonikohtu 36. filiaali endine kohtunik.
                                    Kinnitas meeleavaldajatele määratud pikaajalised vanglakaristused ja surmaotsused.

                                    12.4.2011

                                    33.

                                    ABBASZADEH-MESHKINI, Mahmoud

                                    Sugu: mees

                                    Parlamendi liige alates 2020. aasta veebruarist. Iraani kõrgema inimõiguste nõukogu endine nõunik (kuni 2019. aastani). Kõrgema inimõiguste nõukogu endine sekretär. Endine Ilami provintsi kuberner. Endine siseministeeriumi poliitikadirektor. Erakondade ja poliitiliste rühmituste tegevust käsitleva seaduse artikli 10 komitee esimehena vastutas meeleavalduste ja muude avalike ürituste korraldamiseks loa andmise ning erakondade registreerimise eest.
                                    2010. aastal peatas Mousaviga seotud kahe reformimeelse erakonna – Iraani Islamistliku Osalusrinde (Islamic Iran Participation Front) ja Mudžahiidide Islamirevolutsiooni Organisatsiooni (Islamic Revolution Mujahedeen Organization) – tegevuse. Alates 2009. aastast on järjekindlalt ja pidevalt keelanud igasugused valitsusvälised kogunemised, piirates selliselt põhiseaduslikku õigust meelt avaldada. Selle tagajärjel on vahistatud palju rahumeelseid meeleavaldajaid ning selline tegevus on vastuolus kogunemisvabadusega.
                                    Lisaks keeldus 2009. aastal andmast opositsioonile luba korraldada mälestustseremooniat inimeste auks, kes tapeti presidendivalimiste ajal toimunud meeleavalduste käigus.

                                    10.10.2011

                                    34.

                                    AKBARSHAHI, Ali-Reza

                                    Sugu: mees

                                    Iraani uimastikontrolli keskuse (teise nimega: narkootikumidevastane keskus) endine peadirektor. Teherani politsei endine komandör. Tema juhitav politseiüksus vastutas kahtlusaluste kohtuvälise vägivaldse kohtlemise eest vahistamise ja eelvangistuse ajal. Teherani politsei oli samuti seotud 2009. aasta juunis Teherani Ülikooli ühiselamutesse korraldatud reididega, mille käigus tekitasid politsei ja Basij Iraani parlamendi (Majlis) komisjoni teatel vigastusi rohkem kui sajale tudengile. Kuni 2018. aastani raudteepolitsei ülem.

                                    10.10.2011

                                    36.

                                    AVAEE, Seyyed Ali-Reza (teise nimega AVAEE, Seyyed Alireza; AVAIE, Alireza)

                                    Sünnikoht: Dezful (Iraan)
                                    Sünniaeg: 20.5.1956
                                    Sugu: mees

                                    Justiitsminister. Eriuurimiste ameti endine direktor. Kuni 2016. aasta juulini siseministri asetäitja ja avaliku registri juhataja. Kohtunike distsiplinaarkohtu nõunik alates 2014. aasta aprillist. Teherani kohtusüsteemi endine juht. Teherani kohtusüsteemi juhina vastutas inimõiguste rikkumiste, meelevaldsete vahistamiste, kinnipeetavate õiguste rikkumiste ning arvukate hukkamiste eest.

                                    10.10.2011

                                    39.

                                    GANJI, Mostafa Barzegar

                                    Sugu: mees

                                    Kohtute järelevalve ja tulemuslikkuse inspektsiooni peadirektor alates 2020. aasta juunist. Endine Qomi peaprokurör (ajavahemikus 2008–2017) ja vanglate peadirektoraadi endine juht. Vastutas kümnete õigusrikkujate meelevaldse kinnipidamise ja väärkohtlemise eest Qomis. Osales nõuetekohase menetluse õiguse rängas rikkumises, aidates kaasa surmanuhtluse ülemäärasele ja üha sagedasemale kasutamisele ning hukkamiste arvu järsule kasvule aastatel 2009–2010.

                                    10.10.2011

                                    40.

                                    HABIBI, Mohammad Reza

                                    Sugu: mees

                                    Isfahani ülemkohtunik. Endine Isfahani peaprokurör. Justiitsministeeriumi Yazdi büroo endine juhataja. Isfahani endine aseprokurör. Osales kohtumenetlustes, kus ei tagatud kostjatele õiglast kohtumenetlust – näiteks Abdollah Fathi juhtum, kes hukati 2011. aasta mais pärast seda, kui Habibi eiras 2010. aasta märtsis toimunud kohtuistungil tema õigust ärakuulamisele ning tema vaimse tervisega seotud probleeme. Seetõttu oli kaassüüdlane nõuetekohase menetluse õiguse rängas rikkumises, mille tulemusel kasvas 2011. aastal hukkamiste arv järsult.

                                    10.10.2011

                                    41.

                                    HEJAZI, Mohammad

                                    Sünnikoht: Isfahan (Iraan)
                                    Sünniaeg: 1956
                                    Sugu: mees

                                    Alates 2020. aastast Iraani revolutsioonilise kaardiväe eriharu (IRGC Quds Force) asekomandör pärast selle käsuliini ümberkorraldamist kindral Qasem Soleimani tapmise järel. IRGC kindralina etendas juhtivat rolli Iraani „vaenlaste“ hirmutamisel ja ähvardamisel. IRGC Sarollahi vägede endine juht Teherani piirkonnas, Basij vägede endine juht, kellel oli keskne roll 2009. aasta valimiste järel toimunud meeleavalduste mahasurumisel.

                                    10.10.2011

                                    44.

                                    JAZAYERI, Massoud

                                    Sugu: mees
                                    Auaste: brigaadikindral

                                    Iraani relvajõudude ühendstaabi ülema kultuurinõunik alates 2018. aasta aprillist. Brigaadikindral Massoud Jazayeri oli Iraani relvajõudude ühendstaabis (riigikaitse avalike suhete peakorter) kultuuri- ja meediaküsimuste eest vastutav ülema asetäitja. Osales ülema asetäitjana aktiivselt 2009. aasta meeleavalduste mahasurumisel. Jazayeri hoiatas ajalehele „Kayhan“ antud intervjuus, et Iraanis ja väljaspool Iraani on kindlaks tehtud paljud isikud, kes osalesid meeleavaldustes, ning nendega tegeletakse siis, kui selleks saabub õige aeg.
                                    Kutsus avalikult üles välisriikide massiteabevahendite ja Iraani opositsiooni represseerimisele. Nõudis 2010. aastal, et valitsus võtaks välisriikide meediakanalitega koostööd tegevate iraanlaste suhtes vastu rangemad seadused.

                                    10.10.2011

                                    45.

                                    JOKAR, Mohammad Saleh

                                    Sünnikoht: Yazd (Iraan)
                                    Sünniaeg: 1957
                                    Sugu: mees

                                    Yazdi provintsi esindav parlamendiliige. Revolutsioonilise kaardiväe parlamentaarsete küsimuste juhataja endine asetäitja. Yazdi provintsi parlamendisaadik ajavahemikus 2011–2016 ning riigi julgeoleku ja välispoliitika eest vastutava parlamendikomisjoni liige. Basij vägede tudengite üksuse endine komandör. Selles ametis osales aktiivselt meeleavalduste mahasurumises ning laste ja noorte mõjutamises, mille eesmärgiks oli jätkata sõnavabaduse ja eriarvamuste mahasurumist. Riigi julgeoleku ja välispoliitika eest vastutava parlamendikomisjoni liikmena toetas avalikult opositsiooni mahasurumist.

                                    10.10.2011

                                    46.

                                    KAMALIAN, Behrouz (teise nimega Hackers Brain, Behrooz_Ice)

                                    Sünnikoht: Teheran (Iraan)
                                    Sünniaeg: 1983
                                    Sugu: mees

                                    Iraani režiimiga seotud küberrühma Ashiyaneh juht. Behrouz Kamaliani asutatud rühm Ashiyaneh Digital Security vastutab nii riigisisese opositsiooni esindajate ja reformimeelsete isikute kui ka välisriikide institutsioonide vastu toime pandud intensiivsete küberrünnakute eest. Kamaliani organisatsiooni Ashiyaneh tegevus aitas režiimil opositsiooni maha suruda ning selle raames pandi 2009. aastal mitmel korral toime inimõiguste raskeid rikkumisi. Nii Kamalian kui küberrühm Ashiyaneh tegutsesid vähemalt 2020. aasta jaanuarini.

                                    10.10.2011

                                    47.

                                    KHALILOLLAHI, Moussa (teise nimega KHALILOLLAHI, Mousa; ELAHI, Mousa Khalil)

                                    Sünnikoht: Tabriz (Iraan)
                                    Sünniaeg: 1963
                                    Sugu: mees

                                    Tabrizi prokurör aastatel 2010–2019. Oli seotud Sakineh Mohammadi-Ashtiani kohtuasjaga ja osales nõuetekohase menetluse õiguse rängas rikkumises.

                                    10.10.2011

                                    48.

                                    MAHSOULI, Sadeq (teise nimega MAHSULI, Sadeq)

                                    Sünnikoht: Oroumieh (Iraan)
                                    Sünniaeg: 1959/1960
                                    Sugu: mees

                                    Paydari Rinde (Islami Stabiilsuse Rinne) asepeasekretär. Endise presidendi Mahmoud Ahmadinejadi endine nõunik, lepitusnõukogu endine liige ja Kestvusrinde juhi endine asetäitja. Sotsiaalhoolekande- ja sotsiaalkaitseminister aastatel 2009–2011. Siseminister kuni 2009. aasta augustini. Siseministrina kontrollis Mahsouli kõigi politseijõudude, siseministeeriumi turvatöötajate ja erariides agentide tegevust. Tema juhtimisel ründasid nimetatud jõud 14. juunil 2009 Teherani Ülikooli ühiselamuid ning piinasid tudengeid ministeeriumi keldris (kurikuulus keldri 4. korrus). Politsei väärkohtles Mahsouli kontrolli all olevas Kahrizaki kinnipidamiskeskuses rängalt veel teisigi meeleavaldajaid.

                                    10.10.2011

                                    53.

                                    TALA, Hossein (teise nimega TALA, Hosseyn)

                                    Sünnikoht: Teheran (Iraan)
                                    Sünniaeg: 1969
                                    Sugu: mees

                                    Eslamshahri linnapea. Iraani parlamendi endine liige. Teherani provintsi endine kindralkuberner (farmandar) kuni 2010. aasta septembrini, vastutas politseijõudude sekkumise ning meeleavalduste mahasurumise eest. Pälvis 2010. aasta detsembris autasu valimisjärgsetes repressioonides osalemise eest.

                                    10.10.2011

                                    54.

                                    TAMADDON, Morteza (teise nimega TAMADON, Morteza)

                                    Sünnikoht: Shahr Kord-Isfahan (Iraan)
                                    Sünniaeg: 1959
                                    Sugu: mees

                                    Teherani provintsi riikliku julgeolekunõukogu endine juht. Teherani provintsi IRGC endine kuberner. Oma ametikohal kuberneri ja Teherani provintsi riikliku julgeolekunõukogu juhina vastutas kõikide repressioonide eest, mida IRGC Teherani provintsis korraldas, sealhulgas poliitiliste meeleavalduste mahasurumise eest alates 2009. aasta juunist. Praegu Khajeh Nasireddin Tusi Tehnoloogiaülikooli juhatuse liige.

                                    10.10.2011

                                    60.

                                    Dr HOSSEINI, Mohammad (teise nimega dr HOSSEYNI, Seyyed Mohammad; Seyed, Sayyed ja Sayyid)

                                    Sünnikoht: Rafsanjan, Kerman (Iraan)
                                    Sünniaeg: 23.7.1961
                                    Sugu: mees

                                    Endise presidendi Mahmoud Ahmadinejadi nõunik ja fundamentalistliku poliitilise rühmituse YEKTA kõneisik. Kultuuri- ja islamijuhtimise minister (2009–2013). Iraani revolutsioonilise kaardiväe endise liikmena osales ajakirjanike represseerimises.

                                    10.10.2011

                                    63.

                                    TAGHIPOUR, Reza

                                    Sünnikoht: Maragheh (Iraan)
                                    Sünniaeg: 1957
                                    Sugu: mees

                                    Iraani parlamendi 11. koosseisu liige (Teherani valimisringkond). Küberruumi ülemnõukogu liige. Teherani linnavolikogu endine liige. Endine info- ja kommunikatsiooniminister (2009–2012).
                                    Infoministrina oli üks juhtivaid ametnikke, kes vastutas tsensuuri ja kontrolli eest internetis toimuva tegevuse ning igat liiki kommunikatsiooni (eelkõige mobiilside) üle. Poliitvangide ülekuulamise ajal kasutasid ülekuulajad nende isikuandmeid, e-kirju ja kõnesid. Pärast 2009. aasta presidendivalimisi ning tänavatel toimunud meeleavalduste ajal katkestati korduvalt mobiililevi ja võimalus saata tekstsõnumeid, tõkestati satelliittelekanalite ülekandeid ja katkestati või aeglustati kohapealset internetiühendust.

                                    23.3.2012

                                    65.

                                    LARIJANI, Sadeq

                                    Sünnikoht: Najaf (Iraak)
                                    Sünniaeg: 1960 või 1961. aasta august
                                    Sugu: mees

                                    Nimetati 29. detsembril 2018 lepitusnõukogu juhiks. Kohtusüsteemi endine juht (aastatel 2009–2019). Kohtusüsteemi juhi ülesanne on anda nõusolek ja kinnitus karistustele, mis määratakse iga qesa (kättemaks), hodoud’i (jumalavastane kuritegu) ja ta’zirat’i (riigivastane kuritegu) eest. Nende karistuste hulka kuuluvad ka surmanuhtlus, piitsutamine ja amputeerimine. Seoses sellega on ta isiklikult kinnitanud arvukaid surmanuhtluseid (sealhulgas kividega surnuks loopimine, poomine, alaealiste hukkamine ja avalikud hukkamised, kus vangid puuakse tuhandete inimeste silme all sildade külge), mis rikuvad rahvusvahelisi standardeid. Nii on ta kaasa aidanud paljude inimeste hukkamisele. Samuti on ta andnud loa kehaliseks karistamiseks, näiteks süüdimõistetu jäsemete amputeerimiseks ja tema silmadesse happe tilgutamiseks. Pärast Sadeq Larijani ametisse astumist on poliitvangide, inimõiguste kaitsjate ja alaealiste meelevaldne vahistamine märkimisväärselt sagenenud. Samuti on Sadeq Larijani vastutav Iraani kohtumenetluste puhul õiglase kohtumenetluse õiguse süstemaatilise rikkumise eest.

                                    23.3.2012

                                    66.

                                    MIRHEJAZI, Ali

                                    Sugu: mees

                                    Kuulub Iraani kõrgeima juhi ringkonda ning nende hulka, kes vastutavad alates 2009. aastast toimunud meeleavalduste mahasurumise kavandamise eest. On seotud isikutega, kes neid meeleavaldusi maha surusid.
                                    Vastutab samuti avalike meeleavalduste mahasurumise eest 2017. aasta detsembris ja 2018. aastal ning 2019. aasta novembris.

                                    23.3.2012

                                    67.

                                    SAEEDI, Ali

                                    Sugu: mees

                                    Iraani kõrgeima juhi ideoloogia- ja poliitbüroo ülem. Kõrgeima juhi endine esindaja IRGC juures (ajavahemikus 1995–2020). Sellele eelnes pikk karjäär sõjaväeasutuses, täpsemalt IRGC luureteenistuses. Sellel ametikohal oli ta peamine vahendaja, kes edastas kõrgema juhi büroost antud käske IRGC repressiooniaparaadile.

                                    23.3.2012

                                    69.

                                    MORTAZAVI, Seyyed Solat

                                    Sünnikoht: Farsan, Tchar Mahal-o-Bakhtiari (lõunaosa) (Iraan)
                                    Sünniaeg: 1967
                                    Sugu: mees

                                    Alates 16. septembrist 2019 juhib Mostazafan Foundationi kinnisvaraharu, mis kuulub Iraani kõrgeima juhi Khāmene’ī otsesesse alluvusse. Kuni 2019. aasta novembrini Astan Qods Razavi sihtasutuse Teherani filiaali juht. Suuruselt teise Iraani linna Mashhadi (kus toimuvad regulaarselt avalikud hukkamised) endine linnapea. Poliitiliste küsimuste eest vastutav siseministri endine asetäitja, kes nimetati ametisse 2009. aastal. Selles ametis vastutas nende isikute represseerimise eest, kes võtsid sõna oma seaduslike õiguste, sealhulgas sõnavabaduse kaitseks. Hiljem määrati Iraani 2012. aasta parlamendivalimiste ja 2013. aasta presidendivalimiste ajal valimiskomisjoni juhiks.

                                    23.3.2012

                                    73.

                                    FARHADI, Ali

                                    Sugu: mees

                                    Teherani justiitsministeeriumi õigusasjade ja riikliku järelevalve inspektsiooni juhi asetäitja. Endine Karaji prokurör. Vastutab inimõiguste raskete rikkumiste eest, sealhulgas selliste kohtuasjade menetlemise eest, mille tulemusel määrati surmanuhtlus. Kui ta oli Karaji piirkonna prokurör, viidi nimetatud piirkonnas täide arvukaid hukkamisi.

                                    23.3.2012

                                    79.

                                    RASHIDI AGHDAM, Ali Ashraf

                                    Sugu: mees

                                    Evini vangla endine ülem (aastatel 2012–2015). Tema ametisoleku ajal halvenesid vanglatingimused ja teadete kohaselt vangide väärkohtlemine suurenes. 2012. aasta oktoobris alustas üheksa naisvangi näljastreiki, et protesteerida oma õiguste rikkumise ja vägivaldse kohtlemise vastu vangivalvurite poolt.

                                    12.3.2013

                                    82.

                                    SARAFRAZ, Mohammad (Dr) (teise nimega: Haj-agha Sarafraz)

                                    Sünnikoht: Teheran (Iraan)
                                    Sünniaeg: umbes 1963
                                    Elukoht: Teheran
                                    Sugu: mees

                                    Küberruumi ülemnõukogu endine liige. Iraani Islamivabariigi ringhäälingu (IRIB) endine juht (aastatel 2014–2016). Ettevõtte IRIB World Service ja telekanali Press TV endine juhataja, vastutav kõigi teleprogrammi koostamisega seotud otsuste eest. Tihedalt seotud riigi julgeolekuaparaadiga. Tema juhtimisel tegid Press TV ja IRIB koostööd Iraani julgeolekuteenistuse ja prokuröridega, et lasta eetrisse kinnipeetavate sunniviisilisi ülestunnistusi, nende hulka kuulus Iraani-Kanada päritolu ajakirjaniku ja filmirežissööri Maziar Bahari sunniviisiline ülestunnistus, mis kanti üle iganädalases telesaates „Iran Today“. Ringhäälingu sõltumatu reguleeriv asutus OFCOM määras telekanalile Press TV Ühendkuningriigis 100 000  naelsterlingi suuruse trahvi, kuna kanal lasi 2011. aastal eetrisse Bahari ülestunnistuse, mis oli filmitud vanglas surve all. Sarafrazi seostatakse seetõttu nõuetekohase menetluse õiguse ja õiglase kohtumenetluse õiguse rikkumisega.

                                    12.3.2013

                                    84.

                                    EMADI, Hamid Reza (teise nimega Hamidreza Emadi)

                                    Sünnikoht: Hamedan (Iraan)
                                    Sünniaeg: umbes 1973
                                    Elukoht: Teheran
                                    Töökoht: Press TV peakontor, Teheran
                                    Sugu: mees

                                    Telekanali Press TV uudisteosakonna juhataja. Press TV endine vanemprodutsent.
                                    Vastutav kinnipeetavate, sealhulgas ajakirjanike, poliitiliste aktivistide ja kurdi ja araabia vähemusse kuuluvate isikute sunniviisilisi ülestunnistusi sisaldava materjali ettevalmistamise ja eetrisselaskmise eest, rikkudes rahvusvaheliselt tunnustatud õigust õiglasele ja nõuetekohasele kohtumenetlusele. Ringhäälingu sõltumatu reguleeriv asutus OFCOM määras telekanalile Press TV Ühendkuningriigis 100 000  naelsterlingi suuruse trahvi, kuna kanal lasi 2011. aastal eetrisse Bahari sunniviisilise ülestunnistuse, mis oli filmitud vanglas surve all. Valitsusvälised organisatsioonid on teatanud ka teistest juhtudest, mil Press TV lasi eetrisse sunniviisilisi ülestunnistusi. Emadit seostatakse seetõttu nõuetekohase menetluse ja õiglase kohtumenetluse õiguse rikkumisega.

                                    12.3.2013

                                    86.

                                    MUSAVI-TABAR, Seyyed Reza

                                    Sünnikoht: Jahrom (Iraan)
                                    Sünniaeg: 1964
                                    Sugu: mees

                                    Shirazi revolutsioonilise prokuratuuri endine juht. Vastutav poliitiliste aktivistide, ajakirjanike, inimõiguste kaitsjate, bahaide ja meelsusvangide ebaseadusliku vahistamise ning väärkohtlemise eest, keda ahistati, piinati, kuulati üle ja kellel ei võimaldatud kasutada õigust advokaadile ega nõuetekohasele menetlusele. Allkirjastas kohtuotsuseid kurikuulsas kinnipidamiskeskuses nr 100 (meestevangla), sealhulgas otsuse hoida bahaist naisvangi Raha Sabetit kolm aastat üksikvangistuses.

                                    12.3.2013

                                    87.

                                    KHORAMABADI, Abdolsamad

                                    Sugu: mees

                                    Kohtute järelevalve eest vastutava asutuse direktori asetäitja (alates 13. oktoobrist 2018). Nn Kriminaalse veebisisu kindlakstegemise komisjoni (valitsusorganisatsioon, mis vastutab internetitsensuuri ja küberkuritegevusega seotud küsimuste eest) endine juht. Komisjon määratles tema juhtimisel küberkuritegevuse mitme ähmase kategooria abil, millega tunnistati kuriteoks sellise infosisu loomine ja avaldamine, mida režiim peab ebasobivaks. Vastutab arvukate opositsiooni veebisaitide, elektrooniliste ajalehtede, blogide, inimõiguste kaitsmisega tegelevate valitsusväliste organisatsioonide veebisaitide ning Google’i ja Gmaili veebisaidi piiramise ja blokeerimise eest alates 2012. aasta septembrist. Khoramabadi ja kõnealune komisjon mängisid olulist rolli blogija Sattar Beheshti surmas. Beheshti suri 2012. aasta novembris vahi all olles. Seega on Khoramabadi juhitud komisjon otseselt vastutav inimõiguste süstemaatilise rikkumise eest, eelkõige kuna see keelas ja filtreeris üldsusele mõeldud veebisaite ning takistas aeg-ajalt juurdepääsu internetile täielikult.

                                    12.3.2013“

                              Üksused

                                    Nimi

                                    Tuvastamisandmed

                                    Põhjendus

                                    Loetellu kandmise kuupäev

                                    „1.

                                    Cyber Police (küberpolitsei)

                                    Asukoht: Teheran (Iraan)
                                    Veebisait: http://www.cyberpolice.ir

                                    Iraani küberpolitsei, mis loodi 2011. aasta jaanuaris, on Iraani Islamivabariigi politsei üksus, mille juht on Vahid Majid. Alates selle asutamisest kuni 2015. aasta alguseni oli üksuse juht Esmail Ahmadi-Moqaddam (loetellu kantud). Ahmadi-Moqaddam rõhutas, et küberpolitsei võtab sihikule revolutsioonivastased ja dissidentlikud rühmitused, kes kasutasid 2009. aastal internetipõhiseid suhtlusvõrgustikke selleks, et algatada proteste president Mahmoud Ahmadinejadi tagasivalimise vastu. 2012. aasta jaanuaris andis küberpolitsei internetikohvikute jaoks välja uued juhised, milles nõutakse, et nende kasutajad peavad esitama oma isikuandmed, mida kohvikupidajad peavad säilitama kuus kuud; samuti peavad kohvikupidajad säilitama andmed külastatud veebisaitide kohta. Juhistes nõutakse ka seda, et kohvikupidajad paigaldaksid valvekaamerad ja säilitaksid nende lindistusi kuus kuud. Nende uute reeglite abil võib luua logiraamatu, mida ametivõimud saavad kasutada selleks, et jõuda jälile aktivistidele või teistele isikutele, keda peetakse ohuks riigi julgeolekule.
                                    2012. aasta juunis teatas Iraani meedia, et küberpolitsei käivitab virtuaalsete privaatvõrkude mahasurumise aktsiooni. 30. oktoobril 2012 vahistas küberpolitsei ilma kohtuotsuseta blogija Sattar Beheshti riigi julgeoleku vastase tegevuse eest sotsiaalvõrgustikes ja Facebookis. Beheshti oli oma blogis kritiseerinud Iraani valitsust. Beheshti leiti oma vangikongist surnult 3. novembril 2012 ja arvatakse, et küberpolitsei töötajad piinasid ta surnuks. Küberpolitsei on vastutav paljude Telegram Groupi administraatorite vahistamise eest seoses 2019. aasta novembris toimunud üleriigiliste protestidega.

                                    12.3.2013“


title: Komisjoni rakendusmäärus (EL) 2021/589, 9. aprill 2021, millega muudetakse 320. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu

text:
                  13.4.2021

                  ET

                  Euroopa Liidu Teataja

                  L 125/13

         KOMISJONI RAKENDUSMÄÄRUS (EL) 2021/589,
         9. aprill 2021,
         millega muudetakse 320. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 27. mai 2002. aasta määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu, (1) eriti selle artikli 7 lõike 1 punkti a ja artikli 7a lõiget 5,
         ning arvestades järgmist:

                     (1)

                     Määruse (EÜ) nr 881/2002 I lisas on esitatud nende isikute, rühmituste ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (2)

                     6. aprillil 2021 otsustas ÜRO Julgeolekunõukogu sanktsioonide komitee muuta ühte kannet nende isikute, rühmituste ja üksuste loetelus, kelle suhtes kohaldatakse rahaliste vahendite ja majandusressursside külmutamist.

                     (3)

                     Seetõttu tuleks määruse (EÜ) nr 881/2002 I lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 881/2002 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. aprill 2021

                  Komisjoni nimel

                  presidendi eest

                  finantsstabiilsuse,

                  finantsteenuste ja kapitaliturgude liidu peadirektoraadi

                  peadirektor

            (1)  EÜT L 139, 29.5.2002, lk 9.

            LISA
            Määruse (EÜ) nr 881/2002 I lisa pealkirja „Füüsilised isikud“ all muudetakse järgmisi isikuandmeid:

               „Abu Bakar Ba’asyir (teiste nimedega a) Abu Bakar Baasyir, b) Abu Bakar Bashir, c) Abdus Samad, d) Abdus Somad). Sünniaeg: 17.8.1938. Sünnikoht: Jombang, Ida-Jaava, Indoneesia. Aadress: Indoneesia (vangla). Kodakondsus: Indoneesia.“

            asendatakse järgmisega:

               „Abu Bakar Ba’asyir (kontrollitud varjunimi: a) Abu Bakar Baasyir, b) Abu Bakar Bashir, c) Abdus Samad, d) Abdus Somad). Sünniaeg: 17.8.1938. Sünnikoht: Jombang, Ida-Jaava, Indoneesia. Kodakondsus: Indoneesia. Aadress: Indoneesia. Artikli 7d lõike 2 punktis i osutatud kuupäev: 21.4.2006.“


title: Komisjoni rakendusmäärus (EL) 2021/591, 12. aprill 2021, millega registreeritakse kaitstud päritolunimetuste ja kaitstud geograafiliste tähiste registris nimetus („Χαλλούμι“ (Halloumi) / „Hellim“ (KPN))

text:
                  13.4.2021

                  ET

                  Euroopa Liidu Teataja

                  L 125/42

         KOMISJONI RAKENDUSMÄÄRUS (EL) 2021/591,
         12. aprill 2021,
         millega registreeritakse kaitstud päritolunimetuste ja kaitstud geograafiliste tähiste registris nimetus („Χαλλούμι“ (Halloumi) / „Hellim“ (KPN))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõike 3 punkti b,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas (2) Küprose taotlus registreerida nimetus „Χαλλούμι“ (Halloumi) / „Hellim“ kaitstud päritolunimetusena (KPN), millega tähistatakse toodet, mille geograafiline piirkond vastab Küprose pindalale.

                     (2)

                     Komisjon sai kokku 17 vastulauset järgmistelt ühendustelt: Dairy Australia (Austraalia) 21. oktoobril 2015; Consortium for Common Food Names (Ameerika Ühendriigid) 22. oktoobri 2015; Suurbritannia ja Põhja-Iiri Ühendkuningriik (Ühendkuningriik) 23. oktoobri 2015; Milk and Oil Products Production and Marketing Cooperative Ltd. (Küpros) 26. oktoobri 2015; Hayvan Ureticileri ve Yetistiricileri Birligi (Küpros) 26. oktoobri 2015; Fatma GARANTI (Küpros) 26. oktoobri 2015; SUT Imalatcilari Birligi (SUIB) (Küpros) 26. oktoobri 2015; Küprose türgi Tööstuskoda (Küpros) 26. oktoobri 2015; Küprose türgi Kaubanduskoda (Küpros) 26. oktoobri 2015; Navimar Food Gida Imalati ve Gida (Türgi) 26. oktoobri 2015; D.M Gida Maddeleri Pazarlama Sanayi ve Ticaret Ltd. Sti (Türgi) 26. oktoobri 2015; Avunduk Ithalat Ihracat Gida ve Zirai Aletler Sanayi Ticaret Ltd. (Türgi) 26. oktoobri 2015; U.T.CO Trading Company – W.L.L. – (Kuveit) 27. oktoobri 2015; Dairy Companies Association of New Zealand (DCANZ) ja New Zealand Specialist Cheesemakers Association (Uus-Meremaa) 27. oktoobri 2015; Dr Nutrition (Araabia Ühendemiraadid) 27. oktoobri 2015; FFF Fine Foods Pty Ltd (Austraalia) 28. oktoobri 2015 ja Soome 3. novembri 2015.

                     (3)

                     Komisjon edastas need vastulaused Küprosele, välja arvatud Soome vastulause ning Küprosel elava või seal asutatud kuue füüsilise või juriidilise isiku vastulaused. Soome saadetud vastulause esitati komisjonile pärast määruse (EL) nr 1151/2012 artikli 51 lõikes 1 sätestatud tähtaja möödumist. Selle artikli kohaselt jäetakse vaidlustamismenetlusest välja füüsilised või juriidilised isikud, kes on asutatud või kes elavad liikmesriigis, kust taotlus esitati, kuna neil oli juba võimalus osaleda riiklikus vaidlustamismenetluses. Käesoleval juhul jäeti kuue Küprosel asutatud või elava füüsilise või juriidilise isiku vastulaused riikliku vaidlustamismenetluse raames pärast esitatud vastulausete põhjendatuse uurimist rahuldamata. Seega ei ole Küprosel asutatud või elava kuue füüsilise või juriidilise isiku vastulaused ega hilisemad põhjendatud vastuväited vastuvõetavad.

                     (4)

                     Seejärel sai komisjon üheksa põhjendatud vastuväidet järgmistelt ühendustelt: Dairy Companies Association of New Zealand (DCANZ) ja New Zealand Specialist Cheesemakers Association (Uus-Meremaa) 15. detsembri 2015; Dairy Australia (Austraalia) 17. detsembri 2015; Ühendkuningriik 21. detsembri 2015; Consortium for Common Food Names (Ameerika Ühendriigid) 21. detsembri 2015; Navimar Food Gida Imalati ve Gida (Türgi) 21. detsembri 2015; D.M Gida Maddeleri Pazarlama Sanayi ve Ticaret Ltd. Sti (Türgi) 21. detsembri 2015; Avunduk Ithalat Ihracat Gida ve Zirai Aletler Sanayi Ticaret Ltd. (Türgi) 21. detsembri 2015; U.T.CO Trading Company – W.L.L. – (Kuveit) 21. detsembri 2015 ja FFF Fine Foods Pty Ltd (Austraalia) 24. detsembri 2015. Dr Nutritioni (Araabia Ühendemiraadid) esitatud vastulausele ei järgnenud põhjendatud vastuväite saatmist, mistõttu loetakse vastulause tagasivõetuks.

                     (5)

                     Pärast kõnealuste põhjendatud vastuväidete läbivaatamist ja nende vastuvõetavaks tunnistamist kutsus komisjon määruse (EL) nr 1151/2012 artikli 51 lõike 3 kohaselt kõiki huvitatud isikuid üles alustama kokkuleppele jõudmiseks asjakohaseid konsultatsioone.

                     (6)

                     Konsultatsioonid Küprose ja üheksa vastuvõetava vastuväite esitaja vahel toimusid kolme kuu jooksul. Küprose ja Ühendkuningriigi vaheliste konsultatsioonide tähtaega pikendati Küprose taotlusel veel ühe kuu võrra.

                     (7)

                     Üheski neist üheksast vaidlustamismenetlusest ei jõutud ettenähtud aja jooksul kokkuleppele. Küprose ja vastulause esitajate vahelisi konsultatsioone käsitlev teave edastati nõuetekohaselt komisjonile. Seepärast peaks komisjon nende asjaomaste konsultatsioonide tulemusi arvesse võttes otsustama registreerimise kooskõlas määruse (EL) nr 1151/2012 artikli 52 lõike 3 punktis b osutatud menetlusega.

                     (8)

                     Vastuväite esitajate argumendid, mis on esitatud nende põhjendatud vastuväidetes ja korraldatud konsultatsioonidel, võib kokku võtta järgmiselt.

                     (9)

                     Spetsifikaadis on märgitud, et kaitstud päritolunimetuse registreerimise tingimused on täidetud, sest asjaomane toode on valmistatud lamba- ja kitsepiimast, mis on saadud kohalikest tõugudest – Chiose-tõugu lambad ja Damaskuse-tõugu kitsed – ning nende ristanditest, mis on kohanenud saare kliimaga. Chiose-tõugu lambad ja Damaskuse-tõugu kitsed toodi Küprosele vastavalt 1950. ja 1930. aastatel. Lisaks puuduvad tõendid selliste Küprose lammaste konkreetsete morfoloogiliste, geneetiliste või tootlike omaduste kohta. Seega tuleb Chiose-tõugu Küprose lammaste olemasolu vaidlustada. Juustu „Χαλλούμι“ (Halloumi) / „Hellim“ ainulaadsete omaduste kindlaksmääramisel olulist rolli omava mainega lamba- ja kitsepiima suhteliselt hiljutine kasutuselevõtt oleks samuti põhjus, miks lükata ümber seotud traditsiooni (16. sajand) pikaajalisus.

                     (10)

                     Taotluses on asjakohase tegurina nimetatud loomasööta. Taotluses ei täpsustata siiski, kuidas on söötmine ja karjatamine Küprose taimedega ainulaadselt seotud, võttes arvesse, et karjatamise geograafiline piirkond hõlmab kogu saart. Puuduvad tõendid nende taimede kättesaadavuse kohta kogu aasta jooksul ja kogu Küprosel. Samuti puuduvad tõendid aastaringselt karjatatavate loomade, poolintensiivses ja intensiivses põllumajanduses kasvatavate loomade söötmise erinevuste kohta. Lisaks ei ole esitatud tõendeid selle kohta, et juustutootmise tase säiliks, kui vähendataks lehmapiima osakaalu tooraines. Ei ole piisavalt tõendeid selle kohta, et söödal on toodetud juustu kvaliteediomadustele ühtne mõju.

                     (11)

                     Mis puutub inimfaktorisse, siis isegi kui eeldada, et Küprose meiereid on loonud spetsiaalse toodet „Χαλλούμι“ (Halloumi) / „Hellim“ hõlmava oskusteabe, ei kinnita see, et kaitstud päritolunimetuse registreerimiseks on olemas vajalik seos toote omaduste ja Küprose geograafilise keskkonna vahel, kuna sellist oskusteavet ja tootmismeetodeid saab peaaegu kõikjal taasluua.

                     (12)

                     Taotluses ei osutata sellele, et toode „Χαλλούμι“ (Halloumi) / „Hellim“ on „algupäraste ja muutumatute kohalike meetoditega“ valmistatud toode, kuna seda nimetust on kasutatud paljude juustude puhul, mille valmistamisel on kasutatud meetodeid ja tooraineid, mis on aja jooksul muutunud ja arenevad pidevalt.

                     (13)

                     Tootespetsifikaat erineb tegelikult turustatavast tootest: suurem osa Küprosel toodetud juustust „Χαλλούμι“ (Halloumi) / „Hellim“ valmistatakse muutuvas koguses ja eri tüüpi piimast, kusjuures ülekaalus on lehmapiim. On tõendeid selle kohta, et 95 % Küprosel toodetud juustu „Χαλλούμι“ (Halloumi) / „Hellim“ lehmapiimasisaldus on praegu 80–95 %.

                     (14)

                     Tootespetsifikaadis ei arvestata kogu osutatud geograafilise piirkonna traditsioonidega. Tootespetsifikaat hõlmab traditsioonilist toodet, mida valmistatakse kõikjal Küprose saarel, kuid taotlus ei sisalda Küprose türgi kogukonna tootjate valmistatud juustule iseloomulikke traditsioonilisi omadusi. Seega ei ole spetsifikaadis määratletud juustu kui toodet, mida tegelikult turustatakse kogu saarel. Eelkõige peaks mündi kasutamine olema vabatahtlik ja toorpiima kasutamine peaks olema lubatud.

                     (15)

                     Mitu tootespetsifikaadis esitatud väidet ei ole teaduslikult põhjendatud, näiteks väide, et lamba- ja kitsepiim on selle juustu maitse seisukohast olulised; Chiose-tõugu Küprose lammaste morfoloogia eristamine; asjaolu, et vabade rasvhapete väike molekulmass mõjutab juustu maitset, lõhna ja aroomi; asjaolu, et loomade söödana nimetatud endeemilised taimed sisaldavad eeterlikke õlisid; kas taimes Sarcopoterium spinosum esineb terpeeni ja millises koguses, kuidas kanduvad terpeenid taime Sarcopoterium spinosum tarbimisel üle piimasse ja seejärel Halloumisse, bakteri Lactobacillus cypricasei esinemine lambapiimast valmistatud värskes Halloumis ning värske või kuivatatud mündi mõju organoleptilistele omadustele.

                     (16)

                     Tootespetsifikaadis määratakse Küprose Vabariigi põllumajandus-, maaelu arengu ja keskkonnaministeeriumi ainsaks pädevaks asutuseks, kes kontrollib tootespetsifikaadi järgimist kogu piiritletud geograafilises piirkonnas. Kuna kõnealune ministeerium ei teosta tõhusat kontrolli kogu spetsifikaadis määratletud tootmispiirkonnas, ei ole tagatud kehtiv süsteem tootespetsifikaadile vastavuse kontrollimiseks.

                     (17)

                     Tootespetsifikaadis ei viidata ühelegi delegeeritud kontrolliasutusele. Seda puudust ei heastata õiguslikult mittesiduva ühisseisukohaga toodet „Halloumi“/„Hellim“ hõlmava ajutise lahenduse kohta, mida rakendatakse kuni Küprose taasühendamiseni (edaspidi „ühisseisukoht“), milleni jõuti president Junckeri juhtimisel 16. juuli 2015 ja milles osutatakse rahvusvaheliselt akrediteeritud asutuse Bureau Veritas nimetamisele määruse (EL) nr 1151/2012 artikli 39 (mis on asendatud Euroopa Parlamendi ja nõukogu määruse (EL) 2017/625 (3) (ametlike kontrollide kohta) artiklitega 28 ja 29) kohaselt asutuseks, kes vastutab määruses sätestatud kontrolliülesannete täitmise eest.

                     (18)

                     Juustu „Halloumi“/„Hellim“ toodetakse Bulgaarias, Saksamaal ja Kreekas. Väljaspool liitu toodetakse seda Austraalias, Kanadas, Pärsia lahe koostöönõukogu riikides, mitmes Lähis-Ida riigis (Iraak, Liibanon, Süüria), Uus-Meremaal, Türgis ja Ühendkuningriigis. Mainekatel juustukonkurssidel osalemine ja saadud tulemused kinnitavad toote „Halloumi“/„Hellim“ väljakujunenud tootmist väljaspool Küprost. Näiteks Ühendkuningriigis on nimetust „Halloumi“ väidetavalt kasutatud juustu puhul, mida on toodetud alates 1980. aastatest, hinnanguliselt umbes 300 tonni aastas. Lisaks turustatakse selliseid väljaspool Küprost valmistatud tooteid nimetusega „Χαλλούμι“ (Halloumi) / „Hellim“ paljudes liikmesriikides ja kolmandates riikides.

                     (19)

                     Nimetus „Halloumi“ on registreeritud kaubamärkide hulgas Tšehhis, Saksamaal, Kreekas, Austraalias, Uus-Meremaal ja Ühendkuningriigis. Nimetusele „Hellim“ viitavad kaubamärgid on olemas ka Saksamaal, Rootsis ja Türgis. Seega oleks kavandatav kaitstud päritolunimetus vastuolus olemasolevate nimetuste, kaubamärkide ja toodetega ning ohustaks neid registreerimise korral. Eelkõige peaks nimetust „Halloumi“ sisaldavate konkreetsete kaubamärkide olemasolu liidu turul takistama komisjonil sellist nimetust registreerida, kuna määruse (EL) nr 1151/2012 artikli 6 lõikes 4 on sätestatud, et nimetust ei registreerita, kui kavandatud registreerimise korral võib tarbijale jääda ekslik mulje, et tegemist on mõne teise tootega, arvestades asjaomase kaubamärgi mainet ja tuntust ning selle kasutuses olemise aega.

                     (20)

                     Toodet „Halloumi“/„Hellim“ toodetakse ja turustatakse nii liidus kui ka väljaspool liitu. Juustu „Halloumi“/„Hellim“ tootmise standardid on välja antud Bahreinis, Kataris ja Saudi Araabias. Selle nimetuse kasutamine on Euroopa Liidus väljaspool Küprose piire hästi juurdunud. Asjaolu, et nimetust „Halloumi“/„Hellim“ kasutatakse tavaliselt mitte Küprose päritolu juustutoodete puhul, on oluline tõend, millest nähtub, et nimetus on muutunud üldnimetuseks.

                     (21)

                     Lisaks ei viidatud Küprose välja antud standardites „Χαλλούμι“ (Halloumi) / „Hellim“ ühelegi konkreetsele lamba-, kitse- ega veisetõule või ristanditele. Tarbijad peavad toodet „Halloumi“/„Hellim“ tooteliigiks. Kanada föderaalkohus ja Siseturu Ühtlustamise Amet (nüüd Euroopa Liidu Intellektuaalomandi Amet) on seisukohal, et „Halloumi“/„Hellim“ on juustuliigi üldnimetus (4).

                     (22)

                     Euroopa Liidu (ja teiste riikide, nagu Austraalia ja Uus-Meremaa) tarbijad seostavad toodet „Halloumi“/„Hellim“ juustuliigiga, millel on kõrge sulamistemperatuur, mis võimaldab seda grillida või praadida, kummine tekstuur ja soolane maitse. Need juustu „Halloumi“/„Hellim“ maitse-, tekstuuri- ja funktsionaalsed omadused muudavad selle tarbijate jaoks ainulaadseks, olenemata juustu päritolust, mis ei ole oluline.

                     (23)

                     Komisjon on hinnanud põhjendatud vastuväidetes esitatud argumente määruse (EL) nr 1151/2012 sätete kohaselt, võttes arvesse taotleja ja vastuväite esitajate vahel korraldatud asjakohaste konsultatsioonide tulemusi, ning on jõudnud järeldusele, et nimetus „Χαλλούμι“ (Halloumi) / „Hellim“ tuleks registreerida. Komisjon märgib eelkõige järgmist.

                     (24)

                     Sobilike lammaste ja kitsede morfoloogia kohta nähtub koonddokumendis sisalduvast teabest, et vastavalt 1950. ja 1930. aastatel kasutusele võetud Chiose-tõugu lambad ja Damaskuse-tõugu kitsed on pikaajalist riiklikku aretusprogrammi järgselt omandanud morfoloogilised ja tootmisomadused, mis erinevad päritolupopulatsioonide omadest. Lisaks on internetis hulgaliselt kaubanduslikke viiteid aastakümneid kestnud rahvusvahelisele kaubandusele Chiose-tõugu Küprose lammaste ja Damaskuse-tõugu Küprose kitsedega Küproselt 20 riiki, mis annab tunnistust rahvusvahelisest mainest, mille Küpros on omandanud loomade eduka selektiivse aretamise käigus.

                     (25)

                     Toote „Χαλλούμι“ (Halloumi) / „Hellim“ tootmisel kasutatavate ainulaadsete lamba- ja kitsetõugude areng ning juustu enda areng ei välista toote päritolu 16. sajandist. Vastavalt määruse (EL) nr 1151/2012 artiklile 5 on „päritolunimetus“ nimetus, mis osutab sellele, et: a) toode on pärit teatavast kohast, piirkonnast või erandjuhul riigist; b) toote kvaliteet või omadused tulenevad peamiselt või eranditult teatavast geograafilisest keskkonnast ning selle iseloomulikest looduslikest ja inimteguritest ning c) kõik tootmisetapid toimuvad määratletud geograafilises piirkonnas. Seetõttu piisab kaitstud päritolunimetusena registreerimiseks sellest, kui nimetus vastab kõnealustele nõuetele. Asjaomase juustu tootmistingimused võivad aja jooksul õiguspäraselt järk-järgult muutuda ning need ei pea jääma sajandite vältel muutumatuks.

                     (26)

                     Sööda mõju ja kättesaadavuse kohta märgitakse koonddokumendis muu hulgas, et „Küprose kohalikud taimed, mida loomad söövad haljana või kuivana, mõjutavad piima kvaliteeti ja järelikult ka juustu iseloomulikke omadusi (Papademas, 2000). Tänu piimhappebakterile Lactobacillus cypricasei (Küprose juustu piimhappebakter), mis esineb ainult „Halloumi“ juustus, on tõendatud seos saare mikrofloora ja toote vahel (Lawson et al., 2001).“ Viidatud on teaduslikele uuringutele, et näidata seost loomasööda ja asjaomaste loomade piimast valmistatud juustu kvaliteedi vahel. Näiteks on tõendatud, et piimas on avastatud loomasöödaks kasutatavatest taimedest pärit lenduvaid ühendeid (Papademas et al. 2002). Lisaks nähtub muude uuringute (Palmquist et al. 1993) põhjal, et rasva osakaal piimas, mis on juustu organoleptilisi omadusi mõjutav määrav tegur, sõltub loomade söödast. Teisest uuringust (Bugaud et al. 2001) selgub, et piima terpeenisisaldus on otseselt seotud karjamaal saadava sööda terpeenisisaldusega.

                     (27)

                     Lisaks toob selliste Küprosel endeemiliste taimede, nagu aed-liivatee ja Sarcopoterium spinosum, karjamaal kasvatamine ning nende taimede söömine kaasa nendega seotud aroomiomaduste esinemise lõpptootes.

                     (28)

                     Lisaks ei ole määruses (EL) nr 1151/2012 ühtegi sätet, mis nõuaks, et määratletud ala oleks täiesti homogeenne või et kaitstud päritolunimetus viitaks täielikult standarditud ja täiesti ühtsetele toodetele. Seetõttu ei ole asjakohased vastulause esitajate väited, et toote eripärasid mõjutavad kohalikud taimed ei ole kättesaadavad kogu Küprosel.

                     (29)

                     Toote „Χαλλούμι“ (Halloumi) / „Hellim“ spetsifikaati ei ole 1985. aastal Küprosel vastu võetud vastava seadusandliku standardiga võrreldes muudetud. Seetõttu ei muudaks kõnealuse juustu tootmiseks vajaliku tooraine võimalik nappus iseenesest tootespetsifikaadis esitatud piima- või söödaprotsente käsitlevaid ettekirjutusi kättesaamatuks. Lisaks ei nõuta määruses (EL) nr 1151/2012 kvantitatiivseid tootmiskünniseid. Eespool osutatust olenemata on Küpros andnud üleminekuperioodi ettevõtjatele, kes ei ole võimelised tootespetsifikaadi nõudeid täitma, et nad saaksid viia oma toodangu asjaomaste nõuetega täielikult vastavusse, võimaldades neil rangetel tingimustel ajutiselt kasutada väiksemas koguses lamba- ja kitsepiima.

                     (30)

                     Kõnealuse juustu tootmisega seotud inimtegurite ja oskusteabe kohta on palju viiteid, millest nähtub, et seda on Küprosel toodetud alates 1554. aastast. Koonddokumendis märgitakse sellega seoses, et toodet „Χαλλούμι“ (Halloumi) / „Hellim“ peetakse Küprosel traditsiooniliseks, kuna sellel on olnud väga oluline roll saare elanike, nii Küprose kreeklaste kui ka Küprose türklaste elus ja toitumises. Teadmisi tootmisprotsessist on antud edasi põlvest põlve. Nii juustu volditud kuju kui ka kuju säilimine isegi kõrgel temperatuuril on tingitud traditsioonilisest tootmisprotsessist, mille kohta on teadmised ja oskused edasi antud ühelt põlvkonnalt järgmisele.

                     (31)

                     Võttes arvesse Küprose kodanike ülemaailmset rännet sajandite vältel, võidi juustu valmistamiseks kasutatud erimeetodit jäljendada ka mujal, kuid toote „Χαλλούμι“ (Halloumi) / „Hellim“ tootmine on endiselt lahutamatult ja ainulaadselt seotud Küprose kulinaarse kultuuriga.

                     (32)

                     Inimtegurit ei saa pidada eraldiseisvaks elemendiks. Inim- ja loodustegurid on mõeldud üksteist vastastikku mõjutama, määrates seega kindlaks konkreetse lõpptulemuse.

                     (33)

                     Lisaks ei nõuta määruse (EL) nr 1151/2012 artikli 7 lõike 1 punktis e, et registreeritav nimetus peab osutama tootele, mis on sajandite jooksul valmistatud muutumatu meetodiga. Selles nõutakse üksnes, et tootespetsifikaat sisaldaks meetodeid, kui neid on, et saada seda konkreetset toodet, mis erineb seda liiki toote saamiseks kasutatud standardmeetoditest. Seetõttu ei saa juustu „Χαλλούμι“ (Halloumi) / „Hellim“ kaitsekõlblikkust vaidlustada põhjusel, et tootmismeetodid ei ole jäänud täiesti muutumatuks.

                     (34)

                     Muud vastulause esitajate väited on seotud lahknevusega tootespetsifikaadis kirjeldatud toote ja tegelikult toodetud toote vahel seoses lamba-, kitse- ja lehmapiima vastava osakaaluga ning teatavate tootmismeetodite eriomadustega, mida järgivad mõned Küprose türgi kogukonna tootjad, kes ei kasuta münti ega pastöriseeritud piima.

                     (35)

                     Esiteks ei ole aga sellistele väidetele lisatud kindlaid tõendeid. Teiseks, nõuded, mis käsitlevad mündi lisamist, pastöriseeritud piima kasutamist ning vastavat lamba-, kitse- ja lehmapiima osakaalu, sisalduvad juba 1985. aastal vastu võetud asjakohases Küprose standardis. Seepärast ei saanud Küprosel nimetusega „Χαλλούμι“ (Halloumi) / „Hellim“ seaduslikult turustada mis tahes toodet, mis ei vastanud kõnealusele standardile, sõltumata asjaolust, et seda toodet võib turustada kolmandate riikide territooriumil, kus seda juustu praegu ei kaitsta. Lisaks on siseriiklikul tasandil käesoleva taotluse suhtes mitme aasta jooksul läbi viidud põhjalik riiklik vaidlustamismenetlus ning füüsilistel või juriidilistel isikutel, kes ei ole nõus seaduslike tootmisstandarditega, on olnud võimalus esitada Küprose haldus- ja õigusasutustele täielikult oma sellekohased nõuded. Selle raames on kõnealustele ettevõtjatele, nagu märgitud, ette nähtud üleminekuperiood.

                     (36)

                     Mis puudutab väidetavat teaduslike tõendite puudumist tootespetsifikaadis sisalduvate erinevate parameetrite ja omaduste kohta, siis liiga üksikasjaliku teabe nõudmine on ebamõistlik, liiga koormav ja ebaoluline. Määruses (EL) nr 1151/2012 ei nõuta selle toote iga parameetri või omaduse üksikasjalikku tehnilist ja teaduslikku kirjeldust, mille jaoks asjaomast kaitstud päritolunimetust kasutatakse.

                     (37)

                     Komisjon hindas Küprose taotlust ega tuvastanud selles ühtegi ilmset viga. Vastulause esitajad ei esitanud piisavalt põhjendatud tõendeid, millest nähtuks, et Küprose taotlus on olemuslikult vigane. Nad tuginevad sisuliselt ebapiisavatele teaduslikele põhjendustele. Küprose esitatud fakte, väiteid, põhjendusi ja viiteid peetakse piisavalt veenvateks, et põhjendada toote „Χαλλούμι“ (Halloumi) / „Hellim“ registreerimist kaitstud päritolunimetusena määruse (EL) nr 1151/2012 alusel.

                     (38)

                     Toote „Χαλλούμι“ (Halloumi) / „Hellim“ spetsifikaat sisaldab mitut elementi, mis määruse (EL) nr 1151/2012 artikli 5 lõike 1 kohaselt kvalifitseerivad nimetuse kaitstud päritolunimetusena: soojade, kuivade suvede ja pehmete, niiskete talvedega vahemereline kliima; maastik, kuna saare mägedes on sademete hulk suhteliselt suur ning see mõjutab madalamate piirkondade hüdroloogiat ja keskkonda; tänu oma geoloogilisele struktuurile, kliimale, geograafilisele asukohale ja ümbritsevale merele on Küprosel väiksusest hoolimata üks Vahemere rikkamaid taimestikke; rasvasabalammaste kohalikud tõud ning Machaira ja Pissouri kitsed, samuti muud kohaliku kliimaga hästi kohanenud tõud; kohalik tava keeta toodet teatava aja jooksul kõrgel temperatuuril sulatamata, nii et tekib suur kogus teatavaid põhilisi keemilisi ühendeid, mis aitavad määrata Halloumi maitset (peamiselt laktoonid ja metüülketoonid); kalgendimassi voltimine traditsioonilise tootmisprotsessi osana, mis eristab juustu „Χαλλούμι“ (Halloumi) / „Hellim“ kõigist muudest juustudest ning Küprose mündi lisamine, mis annab lõpptootele iseloomuliku aroomi.

                     (39)

                     Vastavalt komisjoni ja liikmesriikide vahelisele pädevuse jaotusele seoses geograafiliste tähiste registreerimise menetlusega vastavalt määrusele (EL) nr 1151/2012 peaks komisjon kontrollima, et asjaomases taotluses ei esineks ilmseid vigu, samas kui pädevatel riiklikel asutustel, sealhulgas vajaduse korral riiklikel kohtutel, on parimad võimalused hinnata konkreetse taotluse tehnilisi üksikasju enne, kui registreerimistaotlus komisjonile esitatakse.

                     (40)

                     Kuni Küprose taasühendamiseni peatatakse 2003. aasta ühinemisakti Küprost käsitleva protokolli nr 10 artikli 1 lõikega 1 acquis’ kohaldamine Küprose Vabariigi aladel, mille üle Küprose Vabariigi valitsusel puudub tegelik kontroll. Järelikult ei saa Küprose valitsust pidada vastutavaks tagajärgede eest, mis tulenevad sellest, et liidu õiguse kohaldamise üle ei teostata nendes piirkondades järelevalvet. Nimetatud protokolli artikli 3 kohaselt ei välista miski meetmeid, mille eesmärk on edendada nende piirkondade majanduslikku arengut. Sellised meetmed ei mõjuta acquis’ kohaldamist üheski teises Küprose Vabariigi osas ühinemislepingus sätestatud tingimustel. Seoses tootega „Χαλλούμι“ (Halloumi) / „Hellim“ võib moodustada kaht kogukonda hõlmava töörühma, kuna kogemused on näidanud, et sellistel rühmadel on oluline roll.

                     (41)

                     Võttes arvesse, et toote „Χαλλούμι“ (Halloumi) / „Hellim“ tootmisega seotud looduslikud ja inimtegurid on objektiivselt, traditsiooniliselt ja ajalooliselt kogu Küprose saarel ühised, tuleks selle juustu tootmiseks sobiva geograafilise piirkonna piiritlemisel arvesse võtta kogu Küprose saart.

                     (42)

                     Selleks et registreerimine hõlmaks kogu kõnealuse juustu tootmiseks sobivat geograafilist piirkonda ning pidades silmas määruse (EL) nr 1151/2012 artikli 46 lõike 2 nõuet, peaks ettevõtjatel, kes soovivad järgida kõnealuse juustu spetsifikaati, olema võimalik seda teha, ilma et neil oleks osalemisele takistusi, mis osutuksid diskrimineerivaks või mis ei oleks muul viisil objektiivselt põhjendatud. Seepärast tuleks kooskõlas kõnealuse määruse artiklitega 35–40 kehtestada tõhus ja kestev kontrollimehhanism, millega tagatakse, et ettevõtjad järgivad tootespetsifikaadi nõudeid kogu tootmiseks sobivas geograafilises piirkonnas. Pidades silmas, et acquis’ kohaldamine on peatatud aladel, mille üle Küprose Vabariigi valitsusel puudub tegelik kontroll, tuleks erandkorras ja ajutiselt kehtestada toimiv kord kuni Küprose taasühinemiseni, et tagada kontrollimehhanismide tõhus toimimine kogu saarel, kuna nende puudumine oleks tühistamise aluseks vastavalt määruse (EL) nr 1151/2012 artiklile 54.

                     (43)

                     Määruse (EL) nr 1151/2012 artikli 37 lõike 1 punktis b on sätestatud, et kaitstud päritolunimetuste puhul võivad määruse (EL) 2017/625 artikli 3 lõikes 5 määratletud volitatud isikud enne toote turule laskmist kontrollida selle vastavust tootespetsifikaadile. Volitatud isikud on eraldiseisvad juriidilised isikud, kellele on delegeeritud teatavad ametliku kontrolli tegemise ülesanded. Selles raamistikus ja kooskõlas ühisseisukohaga ning erandliku olukorra tõttu Küprose Vabariigi piirkondades, kus acquis’ kohaldamine on peatatud, on asjakohane määrata määruses (EL) nr 1151/2012 sätestatud kontrolliülesannete eest seoses spetsifikatsiooniga „Χαλλούμι“ (Halloumi) / „Hellim“ vastutavaks asutuseks kogu Küprosel rahvusvaheliselt akrediteeritud asutus Bureau Veritas. Ühisseisukohas ette nähtud „Χαλλούμι“ (Halloumi) / „Hellim“ registreerimine sõltub sellest, kas need kontrolliülesanded on delegeeritud Bureau Veritasele kooskõlas määruse (EL) 2017/625 artiklitega 28 ja 29. Bureau Veritas on omandanud märkimisväärse ja pikaajalise oskusteabe kaitstud päritolunimetuste kontrollimisel ning on suuteline looma tõhusa, objektiivse ja erapooletu üldise mehhanismi ametliku kontrolli tegemiseks, mis on seotud toote „Χαλλούμι“ (Halloumi) / „Hellim“ tootespetsifikaadile vastavuse kontrollimisega kogu Küprose põllumajandusettevõtetes, söödaveskites, piima kogumisel, transportimisel ja juustutehastes. Seega kohaldatakse kõigi saare tootjate suhtes ühist kontrollimehhanismi, millega tagatakse täielik vastavus toote „Χαλλούμι“ (Halloumi) / „Hellim“ tootespetsifikaadile. Kui seda peetakse asjakohaseks, tuleks anda Bureau Veritasele luba teha koostööd Küprose türgi kaubanduskojaga. Kui Bureau Veritas peaks teatama rikkumistest ja kui asjaomased tootjad ei suuda kõnealuseid rikkumisi heastada, tuleks nad lõpuks nimetuse kasutamise õigusest ilma jätta.

                     (44)

                     Erandolukorra tõttu Küprose Vabariigi piirkondades, kus acquis’ kohaldamine on peatatud, peaks delegeerimine Bureau Veritasele tagama, et tema aruanded saadetakse Küprose Vabariigi pädevatele asutustele ja komisjonile. Küprose türgi kaubanduskoda saab teavet, kui seda peetakse asjakohaseks.

                     (45)

                     Intellektuaalomandi õigusi reguleeritakse territoriaalsuse põhimõttega. Seetõttu sõltub toote „Χαλλούμι“ (Halloumi) / „Hellim“ registreerimine kaitstud päritolunimetusena Euroopa Liidus üksnes seal valitsevast olukorrast. Seda nimetust kandva juustu võimalik tootmine või turustamine kolmandates riikides ei oma sellega seoses tähtsust. Samuti ei oma tähtsust selle juustu tootmiseeskirjade võimalik olemasolu väljaspool Euroopa Liitu.

                     (46)

                     Lisaks tuleks märkida, et vastavalt määruse (EL) nr 1151/2012 artikli 2 lõikele 3 on toote „Χαλλούμι“ (Halloumi) / „Hellim“ liidus turule laskmise tingimuseks muude asjakohaste liidu erisätete täitmine, sealhulgas liidu tasandil kohaldatavate tervishoiusätete täitmine.

                     (47)

                     Vaidlustamismenetluse käigus ei ole esitatud ühtegi tõendit sellise juustu kolmandatest riikidest liitu importimise kohta. Seega puudub põhjus kehtestada kolmandates riikides tegutsevatele konkreetsetele tootjatele üleminekuperiood kooskõlas määruse (EL) nr 1151/2012 artikli 15 lõikega 1.

                     (48)

                     On selge, et Küpros on ülekaalukalt maailma suurim kõnealuse juustu tootja ja eksportija, kelle toodang on üle 19 500 tonni aastas, ulatudes 24,4 kilogrammini inimese kohta. Need numbrid ei hõlma toodangut nendel Küprose Vabariigi aladel, mis ei kuulu Küprose Vabariigi valitsuse tegeliku kontrolli alla.

                     (49)

                     Juust „Halloumi“ registreeriti Siseturu Ühtlustamise Ametis kaubamärgina aastal 2000 seoses 1985. aastal vastu võetud asjakohase Küprose standardi kohaselt Küprosel valmistatud juustuga, seega vastavalt spetsifikaadile „Χαλλούμι“ (Halloumi) / „Hellim“. Ametile esitati sellele registreerimisele ainult üks vastulause, mis võeti hiljem tagasi. Seetõttu ei seatud sellise juustu Küprose identiteeti sel ajal kahtluse alla. Üldkohus leidis eelkõige liidetud kohtuasjades T-292/14 ja T-293/14, (5) et nimetustega „HALLOUMI“ ja „ΧΑΛΛΟΥMI“ viidatakse Küprose erijuustule. Kohtuasjas T-535/10 (6) otsustas Üldkohus, et kreekakeelne nimetus „Halloumi“ tuleb tõlkida türgi keelde nimetusena „Hellim“, kusjuures mõlemad viitavad samale Küprose erijuustule. Muude liidus registreeritud kaubamärkide suhtes kohaldatakse juhul, kui need on vastuolus nimetusega „Χαλλούμι“ (Halloumi) / „Hellim“, määruse (EL) nr 1151/2012 artikli 14 sätteid. Seevastu ei ole esitatud ühtegi asjaolu, mis võiks viia „Χαλλούμι“ (Halloumi) / „Hellim“ kaitse puudumiseni varasema registreeritud kaubamärgi maine või tuntuse tõttu.

                     (50)

                     Ühendkuningriik oli vastulause esitamisel Euroopa Liidu liikmesriik, kuid ei ole enam selle osa.

                     (51)

                     Ühendkuningriigi esitatud põhjendatud vastuväite kohaselt oli tema omamaine toodang ligikaudu 300 tonni aastas ehk 0,00461 kg inimese kohta, samas kui Ühendkuningriik impordib Küproselt ligikaudu 6 500 tonni kõnealust juustu aastas.

                     (52)

                     Selle põhjendatud vastuväite kohaselt takistaks nimetuse „Χαλλούμι“ (Halloumi) / „Hellim“ registreerimine kaitstud päritolunimetusena vastavalt määrusele (EL) nr 1151/2012 nimetuse „Halloumi“/„Hellim“ kasutamist Ühendkuningriigis toodetud juustutoodete puhul.

                     (53)

                     Käesolevat määrust ei kohaldata siiski Ühendkuningriigi, välja arvatud Põhja-Iirimaa territooriumi suhtes, sest nimetuse kaitse ei laieneks sellele. Mis puudutab eelkõige Põhja-Iirimaad, mille territooriumil nimetuse kaitset kohaldatakse, siis võttes arvesse Ühendkuningriigi poolt komisjonile esitatud põhjendatud vastuväites esitatud teavet ning faktilist ja õiguslikku konteksti seoses nimetuse „Χαλλούμι“ (Halloumi) / „Hellim“ kasutamisega, ei ole ettevõtjatel alust jätkata nimetuse „Halloumi“/„Hellim“ kasutamist Ühendkuningriigis toodetud juustutoodete puhul.

                     (54)

                     Seoses toote „Χαλλούμι“ (Halloumi) / „Hellim“ väidetava üldise laadiga tuleb märkida, et selle mõiste tajumist väljaspool Euroopa Liitu ja sellega seotud regulatiivsete tootmisstandardite või kolmandates riikides vastu võetud kohtuotsuste võimalikku olemasolu ei peeta käesoleva otsuse seisukohast oluliseks.

                     (55)

                     Vastupidiselt vastulause esitajate väidetele ei ole toode „Χαλλούμι“ (Halloumi) / „Hellim“ muutunud kogu Euroopas toodetava juustu liigiks, mille nimetus on muutunud üldnimetuseks. Seda juustu toodetakse väljaspool Küprost väikeses mahus, samas kui toodet teatakse ja tarbitakse suuremal osal ELi territooriumist. Ühegi liikmesriigi või liidu õigusaktiga ei ole kehtestatud nimetuse „Χαλλούμι“ (Halloumi) / „Hellim“ üldist laadi. Liidu tasandil toimuva vaidlustamismenetluse raames ei ole esitatud ühtegi väidet nimetuse üldise laadi kohta, välja arvatud Ühendkuningriigi vastuväide.

                     (56)

                     Samuti on enamik liidu territooriumil tarbitud juustust „Χαλλούμι“ (Halloumi) / „Hellim“ toodetud Küprosel.

                     (57)

                     Lisaks on Küprose ametiasutused veenvalt tõendanud, et liidu tarbijad ei pea juustu „Halloumi“ või „Hellim“ üksnes juustuliigiks, mis ei ole seotud konkreetse geograafilise päritoluga. Toiduainetööstuse huvirühmadelt saadud tõendid, Küprose ettevõtete üle 100 aasta kestnud eksporditegevus, arvukad meediaartiklid, juustu müügiedendus- ja reklaamimeetmed osutavad kahtlemata, et see juust on Küprosele omane juba sajandeid. Samuti kinnitavad mainekad entsüklopeediad ja sõnaraamatud eri riikidest ja eri keeltes sellist püsi- ja ainuõiguslikku seost kõnealuse juustu ja Küprose territooriumi vahel.

                     (58)

                     Lisaks viitavad mitmed väljaspool Küprost toodetud juustu „Halloumi“/„Hellim“ märgised otseselt või kaudselt Küprosele, osutades sellele, et juustu valmistamisel järgitakse Küprose traditsioonilist retsepti või traditsiooni või on saadud inspiratsiooni sellest retseptist või traditsioonist, või kasutatakse kujutisi või tekste, mis seovad seda Küprose kultuuriga. Sellist seost Küprosega, kuigi mitte Küproselt pärit juustu puhul, soovitatakse ja püütakse tahtlikult saavutada osana müügistrateegiast, milles kasutatakse ära originaaltoote mainet, tekitades seega ohu eksitada tarbijaid.

                     (59)

                     Siseturu Ühtlustamise Ameti avaldus nimetuse „Halloumi“ väidetavalt üldise laadi kohta, mis on esitatud apellatsioonikoja erinevates otsustes ja eelkõige 20. septembri 2010. aasta otsuses, mille Üldkohus seejärel tühistas, (7) on vaid obiter dictum. See väide on vastuolus Üldkohtu otsusega kohtuasjas T-535/10, milles kirjeldatakse nimetust „Halloumi“ või „Hellim“ kandva juustu Küprose identiteeti ega käsitleta nimetuse üldist olemust määruse (EL) nr 1151/2012 artikli 41 tähenduses. Lisaks tehti see avaldus enne, kui esitati taotlus registreerida nimetus „Χαλλούμι“ (Halloumi) / „Hellim“ kaitstud päritolunimetusena.

                     (60)

                     9. juuli 2014. aasta kirjas teavitas Küpros komisjoni, et nimetuse „Χαλλούμι“ (Halloumi) / „Hellim“ (KPN) kaitse suhtes kohaldatakse alates taotluse esitamise kuupäevast kümneaastast üleminekuperioodi, mille Küpros on andnud Küprose Vabariigi põllumajandus-, maaelu arengu ja keskkonnaministeeriumi 9. juuli 2014. aasta otsusega nr 326/2014 ettevõtjatele, kes asuvad geograafilises piirkonnas, mis vastab määruse (EL) nr 1151/2012 artikli 15 lõike 4 tingimustele.

                     (61)

                     Võttes arvesse COVID-19 pandeemiast tulenevaid lisapiiranguid, tuleks selleks, et kontrolliülesannete täitmise eest vastutaval asutusel oleks piisavalt aega kehtestada ja rakendada oma kontrollikava, millega võimaldatakse hõlmata kohaldatava kontrollisüsteemiga kõik geograafilise piirkonna ettevõtjad, kes soovivad järgida kvaliteedikava eeskirju, lükata käesoleva määruse kohaldamine edasi 1. oktoobri 2021.

                     (62)

                     Neid asjaolusid silmas pidades tuleks nimetus „Χαλλούμι“ (Halloumi) / „Hellim“ kanda kaitstud päritolunimetuste ja kaitstud geograafiliste tähiste registrisse.

                     (63)

                     Käesoleva määrusega ettenähtud meetmed on kooskõlas põllumajandustoodete kvaliteedipoliitika komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Χαλλούμι“ (Halloumi) / „Hellim“ (KPN) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (8) XI lisas esitatud klassi 1.3 „Juust“ kuuluva tootena.

            Artikkel 2
            Nimetuse „Χαλλούμι“ (Halloumi) / „Hellim“ (KPN) kaitse suhtes kohaldatakse kümneaastast üleminekuperioodi, mille Küpros on andnud Küprose Vabariigi põllumajandus-, maaelu arengu ja keskkonnaministeeriumi 9. juuli 2014. aasta otsusega nr 326/2014 ettevõtjatele, kes asuvad geograafilises piirkonnas, mis vastab määruse (EL) nr 1151/2012 artikli 15 lõike 4 tingimustele.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. oktoobri 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. aprilli 2021

                  Komisjoni nimel

                  president

               Ursula VON DER LEYEN

            (1)  ELT L 343, 14.12.2012, lk 1.

            (2)  ELT C 246, 28.7.2015, lk 9.

            (3)  Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus) (ELT L 95, 7.4.2017, lk 1).

            (4)  Otsus vastulause nr B2152604 kohta, otsus vastulause nr B2318585 kohta, otsus vastulause nr B2190257 kohta, otsus vastulause nr B2191396 kohta, otsus vastulause nr B002124637 kohta.

            (5)  Üldkohtu (neljas koda) 7. oktoobri 2015. aasta otsus liidetud kohtuasjades T-292/14 ja T-293/14 Küprose Vabariik vs. Siseturu Ühtlustamise Amet (kaubamärgid ja tööstusdisainilahendused).

            (6)  Üldkohtu (kaheksas koda) 13. juuni 2012. aasta otsus kohtuasjas T-535/10 Organismos Kypriakis Galaktokomikis Viomichanias vs. Siseturu Ühtlustamise Amet (kaubamärgid ja tööstusdisainilahendused).

            (7)  Siseturu Ühtlustamise Ameti neljanda apellatsioonikoja 20. septembri 2010. aasta otsus (kohtuasi R 1497/2009-4), mis tühistati Üldkohtu (kaheksas koda) 13. juuni 2012. aasta otsusega kohtuasjas T-535/10.

            (8)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).